Au non de notre Signour, Amen. En lan de lincarnation dicelluy courrant mil trois cens cinquante et huyt, le diemoinge jour de la feste de la Magdelene. Nous Symonoz Pourtaul de Saint Soigne en Auxois, demorant a Vihilley sur Soone, Guillemote sa femme, et Marion fille de la dicte Guillemote. Pour les quelles Guillemote et Marion je, Symonoz devanz diz, pran en main et me fais fors mes biens touz par ce don tout obligenz. Facons savoir a touz ceulx qui verront et ourront ces presentes lettres que comme nous Simonoz, Guillemote et Marion devant nommez fussiens tenuz, obligiez a noble homme mon signour Phelippe de Saint Ylaire, chevalier, pour et en non de censie, en douhes livres et dimee de cyre a payer chascun an audit monsignour Phelippe ou a ses hoirs ou mois de octambre pour une souture et hung quart de prey ou environt, essis en la praherie de Velers pres de Charrey sur Soone sur le moley Robyn, selont le prey Daguelatt le barbier de Vyhilley dune part, et le prey Au Broissant Daveler dautre part, et part au prey Es Jauriez de Paigney. Et lidiz messires Phelippes hait donney par luy et pour ses hoirs perpetuelmant a liglise de Notre Dame de Cisteaulx les dictes douhes livres et dimee de cyre, ensamble cincq autres livres de cyre par faire sept cierges le jour de la feste de la Magdelene. Que li anniversaire seray des quelx sept cierges li uns ardray en ladite chappelle de la Magdelene de Notre Dame de Cisteaulx dois vespres, la voille de la Magdelene, nuit et jour, jusques le soir acomplies dou jour de la dite feste. Et dou remenant des diz sept cierges se feray une torche pour servir Deu au grant autel de Notre Dame de Cisteaulx, et se feray chascun an perpetuelmant li diz luminaire a ladicte feste de la Magdelene en non Deu et de Notre Dame la Magdelene, en la chappelle en la quelle li diz messires Phelippes seray mis et intimulez. Et lidiz messires Phelippes hay volu et se soit consentiz que nous nous obligessiens au secretain qui ores est, et quil pour le temps seray en la dite yglise de paier chascun an perpetuelmant oudit mois de octambre les dites douhes livres et dimee de cyre pour faire le dit luminaire par la meniere que dessus est diz et divisiez. Je, Simonoz devant diz, par et en non que dessus, dou consentemant et veluntey expres dou dit monsignour Phelippe, promez par mon sairement donney sur Sains Euvangiles de Deu corporelmant, et sur lobligation de touz mes biens moubles et non meubles presenz et advenir quelx qui soient, chascun an perpetuelmant ou dit mois de octambre paier et randre audit secretain qui ores est et quil pour le temps seray ou non et au pproffit de ladite yglise de Notre Dame de Cisteaulx, de moy et de mes hoirs, les dites douhes livres et dimee de cyre pour la meniere que devant est divisiez. Et pour et en non de moy, des dites Guillemote, Marion et de lour hoirs, ensamble touz costumenz et missions faiz ou caux, que deffault y hauroit et veulx et ouctroie pour et en non que dessus, que ou caux que deffault y hauray que li diz secretains de ladite yglise qui ores est et qui pour le temps seray puisse recourre audit prey. Et le frut de lannee dou deffault de paiemant de ladicte cyre paure lever et faire suen en non et au proffit de la dite yglise jusques afin de paiemant pour ladite cyre et les missions dessus dictes recopurer. Et promez par mon sairemant et sur lobligation dessus dicte que jemais contre la tenour de ces presentes lettres je ne viendray ne consentiray le contraire. Et renuncant en cest fait a totes exceptions contraires et au droit disant generale renunciation ne vault et vuilx estre a tenir et garder les chouses dessus dictes. Auxi comme de chouse adjugie pour la court de monsignour le duc de Bougoigne, a la juridition et contrinte de la quel court je quant a ce submez moy, mes hoirs et touz mes biens, et je Phelippes de Saint Ylaire, chevaliers dessus diz, toute la tenour de ces lettres par moy et mes hoirs louhois, confermois, ratiffiois et dou tout en tout perpetuelmant approbvois mon sairemant donne sur Sains Euvangiles de nen venir jemais encontre. En tesmoignaige de la quel chouse nous, chevaliers, et Simonoz dessus diz, havons requis le seaul de ladite court monsignour le duc estre mis en ces presentes lettres, faites et donnees en la presence de Philibert Gruher de Seurre, clerc, coadjutour de monsignour Guy Raby de Dijon, prevoire, notaire de Beaune par monsignour le duc, de Perrenot le barbier de Cysteaulx, demorant a Vellebichot, Jaquot Flour, et de Martin, filz au Bruerat de Viller sur Soone, tesmoins a ce appelez et requis, lan et le jour premieremant diz.